Allkirjastati koostöömemorandum toiduliiduga
26.06.2000
PÕLLUMAJANDUSMINISTEERIUM
Arhiiv
Pressiteade
26.06.2000
Majandusminister Mihkel Pärnoja nimetas täna allkirjastatud Põllumajandusminis-
teeriumi, Majandusministeeriumi ja Eesti Toiduainetööstuste Liidu (toiduliidu)
vahelise vastastikuse koostöö memorandumit märgiks valitsuse ja kolmanda
sektori heast koostöötahtest ning avaldas lootust, et lähiajal lisandub mõlemal
ministeeriumil teisigi sarnaseid koostöömärke.
Allkirjastatud koostöömemorandum lubab majandusministri sõnul valitsusel ja
toiduliidul täita oma ülesandeid ja korraldada elu Eestis nii, et see vastaks
arenenud riikides toimivatele riikidele.
Toiduliidu juhatuse esimees Tiit Kõuhkna viitas sellele, et Euroopa Liidus,
kus üle poole probleemidest on seotud põllumajanduse ja toiduainetööstusega,
on kolmas sektor aktiivne ja tema ettepanekutega arvestatakse. Ta avaldas
heameelt, et toiduliidul on valitsusega aktiivne koostöö, mille tõhustamisele
memorandum veelgi kaasa aitab.
Kuna põllumajanduse konkurentsivõime ja tulevik seotud otseselt töötleva
tööstuse konkurentsivõimega, on põllumajandusminister Ivari Padari sõnul
sellise memorandumi allkirjastamine õigeaegne. Ivari Padar rõhutas, et kogu
valdkonna harmooniliseks arenguks on vajalik koostöö ja pidev arvamuste
vahetamine.
Memorandumi koostamisel lähtusid pooled vajadusest fikseerida ühised eesmärgid
ja ühine tegutsemine Eesti toiduainetööstuse arendamisel ja konkurentsivõime
tõstmisel.
Memorandum sätestab, et ministeeriumid lähtuvad valitsemisala käsitlevate
õigusaktide väljatöötamisel ja menetlemisel, majandus- ja põllumajandus-
poliitika, standardiseerimise, uurimis- ja arendustööde, teabeürituste jms.
planeerimisel läbipaistvuse ja avatuse printsiibist.
Toiduliit võttis endale ülesande vahendada oma liikmetele ja koostöö-
partneritele õigusaktide väljatöötamise ning nendes tehtud muudatuste kohta
teavet, informeerida ministeeriume toiduainetetööstuse ettevõtete olukorrast ja
probleemidest ning teha vajadusel ettepanekuid probleemide lahendamiseks.
Pooled leppisid kokku ka selles, et annavad toiduainetetööstuse kohta kogutud
teavet infobaaside täiustamiseks ja väljaarendamiseks.